
‘SI TORNES ENRERE, TORNARIA 
A FER EXACTAMENT EL MATEIX 9 


Exiliat a Mèxic, on viu des de 1944, s’està en un 
pis situat al centre de la Ciutat de Mèxic, just on 
s’uneixen l’avinguda de la Reforma i el carrer 
Juàrez. I des d’allà ha presenciat i viscut totes 
les activitats i mobilitzacions de la ciutat i del 
país. Nascut el 1921 a la Pobla de Claramunt, 
en començar la guerra civil, tot i ser menor 
d’edat, es va allistar a les JSU i va prendre part 
en la contesa. El 1939 marxà de Catalunya però 
la seva relació amb el seu poble i amb el seu 
país es manté tan forta i viva com els lligams 
amb la família, els amics i la política de la terra 
que el va veure néixer. És un dels darrers 
dirigents del PSUC a l’exili mexicà. 



Podem començar parlant de la seva família i de les 
seves activitats a Catalunya. 

Els meus pares eren treballadors, obrers fabrils. Suposo 
que per això jo vaig néixer en una fàbrica: Can Patera, una 
empresa de filats. El meu pare era un autodidacte bastant 
il·lustrat. A casa, sempre hi havia algun periòdic. Ell no va 
tenir cap càrrec, però quan va venir el moviment revolucio- 
nari el van nomenar membre de la direcció de l’empresa. 
Després el van mobilitzar per ajudar a fer trinxeres. Amb 
l’entrada dels franquistes, el van empresonar. Va estar pres 
al Poblenou, en un celler molt gran que s’utilitzava com a 
lloc de detenció. Va ser jutjat i va entrar a la Model amb una 
condemna de trenta anys, però en va sortir al cap de set anys. 
Encara que votava Esquerra Republicana de Catalunya, no 
tenia cap filiació política. Potser era membre de la CNT, 
però no n’estic segur. La mare també era treballadora, i va 
plegar en tenir-me a mi. 

Quan vaig fer 15 anys vaig marxar de casa junt amb un 
altre xicot, sense dir res a ningú, i vam presentar-nos a la 
caserna Voroshilon per allistar-nos a les Joventuts Socialis- 
tes Unificades de Catalunya (JSU), que preparaven un bata- 
lló per anar en ajuda de Madrid: era, crec, el setembre de 
1936. El meu pare em va voler convèncer de tornar a casa, 
perquè segons ell era massa jove, però no ho va aconseguir. 
La meva mare ho va acceptar millor. Després, durant la 
repressió, a les cartes que m’enviaven, sempre hi posava dos 
mots, perquè ella quasi no sabia escriure, dient-me: «Com 
més lluny estiguis d’aquí, millor». O: «No tornis per aquí». 

Vaig ingressar al batalló Jaume Graells, 1 on entre altres 
recordo en Ramon Mercader; 2 d’allí ens van traslladar a Bru- 
nete, a prop de Madrid, i en una ofensiva em van ferir al 
braç. Em van portar a Madrid, on vaig estar en un hospital 
per a les milícies. El 7 de novembre, quan les forces feixis- 
tes van entrar a la ciutat, jo, amb el braç embenat i amb una 
granota, que era l’única cosa que tenia de roba, em vaig esca- 
par del llit i vaig anar al Cuartel de la Montana a veure si hi 
havia restes del batalló al qual pertanyia. No hi vaig trobar 
ningú. Vaig deambular per Madrid fins arribar al Ministeri 
de la Guerra. És llavors quan demano tornar a Catalunya i 
em donen un paper per tornar-hi, gràcies al fet de ser menor 
d’edat. A la carretera de València, un control, que era a les 
mans de la CNT-FAI, ens va aturar. Vaig restar uns quinze 
dies allà, perquè no trobava qui em portés a casa. I final- 
ment, vaig pujar a un camió i cap a Tarancón. A València 
vaig agafar el tren cap a Barcelona. Allà, a la Caserna Car- 
les Marx, em van equipar, perquè no podia tornar a casa amb 
la fila que feia i només amb la granota que portava, feia un 
fred que pelava! 

I què fa en arribar a casa? 

Convalescent, faig les oposicions a mestre 3 i treballo a les 
JSU d’Igualada i de Barcelona. Durant aquest temps vaig i 
torno al front, fins que la JSU em diu que cal que vagi a refor- 
çar el front d’Extremadura. Però no hi arribo, perquè prop 
de Tortosa ens avisen que l’enemic acabava d’arribar a Vina- 
ròs. Llavors els avions van arribar a metrallar la carretera i 
els cotxes on estàvem. Em vaig posar en comunicació amb 
el Cinquè Cos de l’exèrcit, dirigit per Enrique Líster, i el 
Quinzè, dirigit per Manuel Tagüena. Allí casualment prenc 
contacte amb el camarada Fusimanya, dirigent del PSUC i 
comissari de la 100 Brigada de la lla Divisió del Cinquè Cos 
d’Exèrcit. I així entro i surto de la unitat, i treballo de mes- 
tre a les JSU, a l’Escola de Preparació Política Lina Òdena 
que tenia la JSU a Horta. Per cert, Fusimanya morí quatre 
anys després lluitant contra els nazis en terres soviètiques. . . 

Fins que arriba la caiguda de Barcelona. 

M’incorporo un altre cop, ara al Comissariat General de 
l’Exèrcit de l’Ebre, on vaig estar fins al 25 de gener de 1939. 
Surto d’allà i vaig a casa a canviar-me de roba. Era el 26 de 
gener, dia de la caiguda de Barcelona. Pels carrers observo 
un ambient estrany: s’assaltaven magatzems, els moviments 
de la gent, corredisses. Trobo un control que em diu que les 
tropes havien sortit de la ciutat per tal de no posar-la en perill, 
que s’havia decidit no defensar-la per tal de protegir-la. Torno 
a l’Hotel Colón, la seu de les JSU, on els bombers apaga- 
ven el foc dels arxius que havien cremat abans de fugir. Em 
dirigeixo a Horta i intento anar la l’escola de quadres de les 
JSU. I d’allà, un camió descobert va carregar totes les dones 
de la JSU que hi havia i uns tres o quatre homes, entre ells 
jo. I cap a Figueres. En el trajecte vam sofrir els bombar- 
deigs més criminals i despietats que he conegut. 

I comença l’exili. 

El 6 de febrer de 1939, el dia abans del meu divuitè ani- 
versari, vaig creuar la frontera de França i d’allà vaig anar 
al camp de concentració d’Argelers. Us puc assegurar que 
he conegut milers de persones pel camí. «Allez, allez» [‘Dret, 
dret’], com deien els senegalesos que en custodiaven. Pel 
que he sabut, unes 150.000 persones van estar en aquell 
camp. La vida allà no era vida, no se’n pot dir vida. Però 
estàvem organitzats, els comunistes sempre ho hem estat, 
també als camps de concentració nazis. El Partit Comunis- 
ta francès també hi implicava la seva gent per tal que ens 
ajudessin amb menjar. 

Uns mesos després, em traslladaren al camp de Bram, al 
costat de Carcassona, on estàvem més controlats però viví- 
em millor. La cosa es va posar difícil quan el pacte germa- 
nosoviètic. Hi va haver divisió i enfrontament entre els 
comunistes i els diferents companys que estàvem al camp, 
entre la gent que no entenia aquest pacte i els qui dèiem que 
ho enteníem. 

I després es va declarar la Segona Guerra Mundial, l’l de 
setembre de 1939. Van venir al camp i ens van fer un dis- 
curs dient que s’havia acabat mantenir-nos. Et posaven la 


pistola al pit: «o te’n tornes cap Espanya o véns a la Legió 
Estrangera». Aquest xantatge ens el feien cada dos per tres. 
Es presentaven amb camions com per carregar-te i et con- 
vencien, o no... 

I què va fer vostè? 

Jo no em vaig moure, no vaig anar a cap companyia de 
treball, ni a l’exèrcit francès. Per això no em van poder enviar 
a Alemanya. Si no, jo hagués estat un dels «rojos» que Serra- 
no Suner entregà a Hitler amb l’“argument” que no érem 
espanyols. Jo vaig resistir totes les pressions del camp de 
concentració, fins que van arribar uns visats per anar a la 
República Dominicana. El govern de la República, a través 
del SERE [Servicio de Evacuación de los Republicanos Espa- 
noles], pagà per poder-me fer marxar. Així doncs, sortim un 
quants del camp i, tancats en un vagó de ferrocarril -que era 
per a quaranta persones i vint cavalls-, ens dirigim a Car- 
cassona i d’allí a Bordeus, on salpem en el vapor La Salle 
cap a la República Dominicana. 

Vostè va ser un dels dirigents més joves que el govern 
va traslladar a Amèrica . 4 Ens pot explicar el seu viat- 
ge i les seves activitats allà? 

Al vaixell em vaig trobar alguns companys. Vam desem- 
barcar a Puerto Plata i d’allà ens van enviar a Dajabon, on 
vam tenir una gran decepció, perquè només eren quatre cases 
de fusta disseminades. La ciutat, com ells l’anomenaven, fa 
frontera amb Haití pel riu Masacre. El riu s’anomena així 
des de l’any 1938, quan uns 70.000 haitians van ser deca- 
pitats per ordre de Trujillo, per tal d’evitar que s’infiltres- 
sin. Allà va venir el governador de la província i ens va fer 
un discurs on deia que gràcies a la magnanimitat del «Cau- 



Assemblea de la JSU de Catalunya al Casal Català de la Ciutat de 
Mèxic l'any 1953. D’esquerra a dreta, Federico Àlvarez (JSU 
d'Euskadi), Josep Farreras i Enrique Lerma (JSU d'Espanya) 

dillo i Generalísimo de todas las fuerzas de aire, mar y 
tierra de la República Dominicana, el Excelentísimo y Hono- 
rable Don Rafael Leónidas Trujillo Molina», seríem «los 
primeros en formar la barrera blanca frente a Haití». 

Allí vaig conèixer una excel·lent persona, el mestre 
d’escola, i vaig començar a treballar com a mestre del fills 
dels refugiats. D’allà el Partit ens va mobilitzar a una colò- 
nia agrícola, Pedro Sànchez, -que era un lloc totalment inhòs- 
pit- i jo em vaig encarregar de la cosa avícola, però se’m 
morien tots el pollets. Però allà creàrem el «Primer perió- 
dico hablado» de la República Dominicana: una exposició 
de les notícies del dia, que havíem captat a través de la ràdio, 
i passades segons la nostra visió al batey, s la plaça de la colò- 
nia. També fèiem periòdics murals, es va crear un orfeó i jo 
vaig continuar estudiant pel meu compte. 


4 Quan vaig arribar a Mèxic, l’any 1944, 
s’acabava de crear Joves Catalans, 
que volia aglutinar els joves de tots 
els sectors polítics de l’emigració } 


D’aquí vaig sortir molt malalt de paludisme i vaig anar a 
parar a un hospital de San Pedro de Macoris, on vaig restar 
uns tres mesos. D’allà vaig anar a San José de Ocoa, a una 
casa de convalescència per a refugiats espanyols. Ja a la capi- 
tal, un company que feia de professor en un ingenio 6 em pro- 
posà substituir-lo. I així va ser des de finals de 1942 al 1944. 
Jo feia classes als fills de funcionaris, comerciants i tècnics, 
que eren espanyols o de Puerto Rico, però no a gringos ni 
tampoc negres: l’organització estratificada i piramidal de 
P ingenio creava escoles diferents. 

En aquella època es permetia l’activitat antifranquista i 
vaig seguir amb la meva tasca política. A la capital hi havia 
un Centre Republicà Espanyol, on em reunia sempre que 
podia. Es van produir canvis a P ingenio i vaig haver de 
marxar cap a la capital. Allí els companys em proposen 
exhibir unes pel·lícules soviètiques i ho vaig fer un temps, 
durant el qual vaig recórrer la República Dominicana de 
cap a peus. 

Però va haver de marxar a Mèxic. 

Mentre fèiem això ens van avisar, a un grup de les JSU, 
que havíem d’anar cap a Mèxic. En aquells moments en 
Trujillo 7 volia que els republicans marxessin del país. Ens 
calia, però, aconseguir el visat, cosa que va ser molt difícil. 
Finalment van arribar 38 visats a través de la Federación de 
Organismos de Ayuda a los Republicanos Espanoles (FOARE), 
organisme creat pels mexicans i presidit per José Mancisi- 
dor. Dotze érem de les JSU. L’entrada ens la donaven com 
a turistes però havíem d’ensenyar 100 dòlars cada un. I vam 
demanar únicament 100 dòlars en préstec a un espanyol amb 
el qual manteníem bones relacions. Resumint, en un banc 


trèiem 100 dòlars en xecs de viatge a nom d’un; un altre 
s’esperava a la porta de l’ambaixada i, quan ja tenia el visat 
a la mà, anava al banc, canviava els xecs, amb els diners es 
compraven altres xecs de viatge a nom d’un altre i així fins 
a tenir tots el visat. Es va perdre, naturalment, la comissió, 
però van ser només ser tres o quatre dòlars. El viatge ens el 
van pagar el quàquers dels Estats Units. El 18 de juliol de 
1944, després de tretze dies i tretze nits en un vaixell amb 
un cicló al davant i un al darrere, vivint a coberta, mullats i 
remullats... vam arribar a Ciutat de Mèxic. 

Com va començar la vida a Mèxic? Quines van ser les 
relacions amb la comunitat catalana i espanyola? 

Em van enviar a una pensió del carrer Iturbide. I l’ende- 
mà, cap a treballar, en una oficina d’un taller mecànic que 
es dedicava arreglar calderes d ’ingenios sucrers. Jo sempre 
he estat lligat al sucre, i encara hi estic: sóc diabètic. Tre- 
ballava per 125 pesos i la pensió cobraven 100 pesos per 
dormir, menjar i rentar la roba. Així que em quedaven 25 
pesos per a segells per escriure a casa, o per anar al cinema. 
L’empresa era d’un gachupín , 8 que malgrat ser anticomunista 
havia comprès que si volia treballadors honestos havíem de 
ser nosaltres. La majoria de gent que treballava amb ell i 
amb el seu germà eren refugiats. 

La relació amb els gachupines va ser sempre dolenta, amb 
algunes excepcions. La majoria eren franquistes. També hi 
havia els falangistes, que estaven concentrats al Club Espa- 
na i en centres regionalistes com el Centro Asturiano, el Cen- 
tro Gallego, etcètera. Els republicans bascos es reunien al 
Centre Basc, que era una espècie d’Orfeó Català. 9 Els socia- 
listes estaven dividits entre els que eren partidaris d’en Negrín 
i els d’Indalecio Prieto. Fins i tot tenien dos centres dife- 
rents. Els comunistes catalans estàvem al Casal Català i els 
espanyols sempre van tenir un centre on conviure: la Casa 
de Espana, el Centre Republicà Espanyol, la Casa de Valèn- 
cia, el Centre Andalús, etcètera. 

Quina relació va mantenir, des de Mèxic, amb Catalu- 
nya, amb els amics, amb el partit? 

Quan vaig arribar a Mèxic totes les persones que jo conei- 
xia de Catalunya havien desaparegut, estaven presos o els 
havien afusellat. Coneixia catalans que eren a Xile, a Vene- 
çuela o a Santo Domingo. Aquí vaig participar en revistes i 
setmanaris. Una va ser Senyera, que va sortir així que jo vaig 
arribar a Mèxic. Llavors s’acabava de crear Joves Catalans 
a Mèxic, que volia aglutinar els joves de tots els sectors polí- 
tics de l’emigració, i em van nomenar secretari de cultura 
de l’organització, que presidia Josep Carner, el fill de poeta. 10 
A Joves Catalans de Mèxic hi participaven republicans, anar- 
quistes, comunistes i gent sense partit. Jo vaig col·laborar i 
participar en la redacció de Senyera, que va durar uns set o 
vuit anys i sortia periòdicament cada setmana o cada quin- 
ze dies. Els exemplars els distribuíem de manera gratuïta a 
totes les adreces que teníem de catalans que residien al país, 
que podien ser unes 2.000 persones. El finançament l’obte- 
níem a través dels actes que fèiem, com concerts o balls, per 

Josep Farreras amb Teresa Pàmies i Gregorio López Raimundo, 
amics i companys del PSUC 

exemple. També vaig organitzar el primer curset de català 
que es va fer a Mèxic. I era precisament per aplegar tots els 
catalans que residien aquí, per tal de reunir-los i influir-hi 
políticament també, és clar. Vaig cridar en Josep Maria Fran- 
cès, 11 per tal que fes les classes, que es van iniciar a l’Insti- 
tut Luis Vives, on ens van deixar una aula. 

També vaig treballar a la publicació Juventud de Espana 
de les Juventudes Socialistas Unificadas (JSU): 12 jo hi tenia 
una pàgina que es deia Juliol, i era l’únic espai en català. 
Després, el Partit -perquè jo en aquella època era del PSUC 
i responsable de les JSU- em va cridar per tal que col·labo- 
rés en el periòdic Catalunya, un setmanari que alguns 
d’aquests anticomunistes furibunds de l’Orfeó ens retorna- 
ven amb paraules fortes. Allí incloíem totes les notícies que 
podíem captar d’Espanya, de la repressió, de qui havien de- 
tingut, de qui estava a tal penal. També hi demanàvem diners 
per enviar-los, a través de França i del partit, als qui ho ne- 
cessitaven allà. El distribuíem per tota la República, puix que 
teníem companys a Cotzalcoalcos, a Veracruz i a tot Mèxic. 

Amb motiu de la detenció dels vuitanta a Barcelona, el 
1946, vam organitzar des de Mèxic, i a nivell continental, 
una de les més grans manifestacions de rebuig de la “justí- 
cia” franquista. Vam recórrer ambaixades, institucions, sin- 
dicats, organismes religiosos... Es van enviar centenars de 
telegrames, àdhuc al Papa, denunciant els crims de Franco, 
i vam recollir centenars de milers de signatures de gent de 
totes les ideologies, de tots o cap partit, de dones, de joves. 
Va ser una mobilització com poques vegades s’ha vist. Amb 
tot, no vam poder evitar que el franquisme assassinés Joa- 
quim Puig Pidemunt, Àngel Carreró, Numen Mestre i Pere 
Valverde -amic íntim meu que havia sortit de la República 
Dominicana cap a Catalunya en plena clandestinitat-. Aques- 
ta gran mobilització només és comparable a la que es va fer 
per assolir la llibertat de Gregorio López Raimundo, detin- 
gut com a instigador de la vaga de tramvies de l’any 1951 i 
gràcies a la qual va ser alliberat i portat altra vegada a Mèxic. 
Això va ser el 1954, crec recordar que el maig. 


Al setmanari incloíem també notícies que captàvem a 
través de Radio Espana Independiente, que emetia des de 
Praga. I també informació de companys que anaven i venien 
de França, de companys del partit, de la direcció, etcète- 
ra. El diari va tenir vida fins després del reconeixement de 
Franco per part de l’ONU. 13 En aquella època no hi havia 
quasi contactes amb ningú, ni amb Rússia, ni amb Europa. 
Recordo que només va venir aquí en Joan Comorera a fer 
dues o tres conferències, procedent de Moscou. I també en 
Santiago Carrillo, el qual es va quedar poc temps, va can- 
viar de look i de nom, i va viure en la clandestinitat amb 
un passaport uruguaià, que va aconseguir gràcies al presi- 
dent de l’Uruguai, que era amic d’en Lombardo Toleda- 
no. 14 També la Teresa Pàmies, de qui sóc gran amic i també 
del seu company Gregorio López Raimundo, va estar aquí 
a Mèxic de manera clandestina. Ella va estudiar periodis- 
me a la Universitat Femenina i d’aquí va marxar a Praga. 

Com compaginava la militància i la vida personal? 
Vostè havia dit que un militant no es podia casar. 

Abans de casar-me, jo sortia amb una noia o altra. I quan 
la cosa tirava endavant, jo els deia: «No em puc casar amb tu, 
puix que estic casat amb el partit. I t’ho dic perquè hi ha mol- 
tes males experiències de companys que han sortit per anar a 
treballar il·legalment a Espanya -políticament- i han deixat 
aquí dones i fins i tot fills. O bé els han mort, o han perdut el 
lligam i la parella s’ha trencat, i aquesta experiència no la vull 
pas viure, ni fer-la viure a ningú». La possibilitat de casar-se 
amb les companyes del partit era pitjor, perquè elles no es 
volien casar i menys amb un company que fos a la llista de 
pretesos il·legals per anar a Espanya. Jo sempre vaig pensar 
en el retorn però un bon dia em van dir: «Ja no hi enviem 
ningú més». Era l’any 1956, i com que s’havia acabat anar de 
manera clandestina a Espanya, llavors em vaig casar. 

Es va casar amb una catalana, Maria Teresa Domingo 
Bonjoch, que havia treballat a la Generalitat i conser- 
vava unes pel·lícules... 

Sí, ella va ser una persona d’extrema confiança de Lluís 
Companys. Quan va sortir de Catalunya, la Generalitat li va 
encarregar tres bobines d’una pel·lícula que havia fet el 
Comissariat de Propaganda, que dirigia en Jaume Miravit- 
lles, per explicar quina era la situació de Catalunya en aquells 
moments i presentar l’agressió que havia sofert per part del 
feixisme, amb els bombardeigs de Barcelona del mes de març 
de 1938. Estava parlada en francès, per poder-la enviar a les 
ambaixades i els governs estrangers. Li van encarregar que 
les guardés; primer ho va fer a França i després les va por- 
tar a Amèrica. Quan ella va morir, em vaig adonar que les 
bobines encara eren a casa. Llavors em vaig gastar deu mil 
pesos per passar-les a vídeo i me’n vaig emportar dues a 
Catalunya. En vaig parlar amb en Jaume Sobrequés, direc- 
tor del Museu d’Història de Catalunya, i amb en Josep M. 
Solé Sabaté. Des de llavors no en sé res més. I aquí tinc les 
tres bobines i l’original passat a vídeo. Uns materials que 
tinc a disposició de qui li pugui interessar. 

Deia que a la Ciutat de Mèxic funcionaven l’Orfeó i 
el Casal Català. 

Sí, la gent que va dominar l’Orfeó des que van arribar els 
refugiats no tenia cap pes polític, anava contra els comu- 
nistes i no feia cap activitat política d’esquerres. Organit- 
zaven els ballets i la massa coral, anaven a missa el dia de 
Sant Jordi o de la Verge de Montserrat i els comunistes, com 
es pot suposar, no. En aquella època el Casal portava tota 
l’activitat forta en tots els terrenys, en les mobilitzacions 
que demanaven firmes per la pau i per demanar la llibertat 
dels presos i dels contraris al règim. 

Què va passar amb el Casal Català? 

Al Casal Català hi havia la gent que estava d’acord amb 
la política dels comunistes, que era la de restablir la Repú- 
blica Espanyola i per tant les llibertats de Catalunya. Hi havia 
una secció molt important d’Esquerra Republicana i també 
uns quants anarquistes. L’any 1961 o 1962 una nova direc- 
triu del Partit va dir que s’havia acabat l’emigració, que es 
podia tornar a Espanya, que no hi hauria represàlies. És a 
dir, que es donaven les condicions mínimes de seguretat; 
però se’n va anar en Lluís Salvadores 15 i el van ficar a la 
presó. Com que molts van marxar del país, el Casal va des- 
aparèixer i la majoria de les persones que ens vam quedar 
aquí va entrar a l’Orfeó; encara que jo, no. 

Jo vaig seguir treballant dins del comerç exterior txec 
durant un grapat d’anys. Fins que hi va haver la invasió soviè- 
tica a Praga i llavors hi vaig renunciar. I vaig fer també els 
últims números del periòdic Catalunya i alguns dels primers 
números, que es van enviar clandestinament a l’interior, de 
la revista Horitzons -la revista teòrica del PSUC-, després 
anomenada Nous Horitzons. 

La meva opinió, avalada per l’experiència i els anys, és 
que la diferència fonamental entre l’Orfeó i el Casal de Mèxic 
va ser de contingut i d’objectius. El Casal Català va tenir mol- 
tes activitats: conferències, teatre, balls, futbol, celebracions 
patriòtiques... Totes orientades a servir la causa de la lluita 
antifranquista i a influir en els medis mexicans i espanyols 
per incorporar-los a aquesta lluita. En canvi, l’Orfeó Català 
funcionava com una espècie de casino que tenia en compte el 
folklore i la tradició de Catalunya, amb totes les festes pàtries 
i religioses, però la seva posició antifranquista era una posi- 
ció passiva, limitada a una declaració de tant en tant. 

Com va viure la presa de possessió de Josep Tarrade- 
llas com a president de la Generalitat a Mèxic l’agost 
de 1954? 

El nomenament es va fer a l’ambaixada espanyola, en una 
reunió exclusivament dels diputats del Parlament de Cata- 
lunya. Jo hi vaig anar a la tarda, com a representant del PSUC, 
a felicitar el president. Vam anar-hi en Lluís García Lago, 
del comitè central del PSUC de Mèxic, Lluís Salvadores, 
Josep Muni 16 i jo. Vam felicitar en Tarradellas i ens vam 
posar a la seva disposició. A Mèxic el fet va passar bastant 
desapercebut. Els mitjans en van parlar, però com una cosa 
de poca importància. 


Com es veia des d’aquí la transició després de la mort 
de Franco? 

Aquí, com que la que majoria dels refugiats no vivíem 
directament la situació d’allà, estàvem en contra de les con- 
cessions que es van fer en el moment de la transició. Per dis- 
ciplina de partit, vaig acceptar la transició i, per única vegada, 
vaig influir en una decisió de l’Orfeó Català. I és que uns 
companys d’allà, dos o tres, em van consultar què feien en 
aquest tema, puix que a l’Orfeó hi havia dos corrents: un 
que acceptava la transició i un altre que no l’acceptava si no 
es restituïa la república. Jo els vaig aconsellar que accep- 
tessin la transició, que era una manera per després poder fer 
més coses. Però la transició va ser dictada per les restes del 
franquisme, que tractaven de sobreviure en una situació nova 
que els sobrepassava. Dintre del partit a Mèxic, amb tot, hi 
va haver unanimitat. 

Quan va tornar per primer cop a Catalunya? 

Hi vaig tornar el 1959, vint anys després d’haver-ne sor- 
tit. Em van donar un permís que em posava a disposició 
d’una llei que establia que, si jo era allà i algú em reconei- 
xia i em denunciava, em donaven 48 hores per abandonar 
Espanya, mentre s’iniciava un procés «en absència». En 
aquest viatge no vaig dur a terme cap acció política, vaig 
anar exclusivament a veure els meus pares i la família. Hi 
vaig estar tretze o catorze dies. 

Quin és el seu contacte amb la realitat política catala- 
na i espanyola? 

Actualment estic content de constatar que hi ha gent 
que vol conèixer la realitat del passat. Hi ha gent de les 



Josep Farreras, al seu domicili de Ciutat de Mèxic 

noves generacions que torna a enlairar la torxa de la lli- 
bertat, de la veritat i de la justícia. Abans, en altres viat- 
ges, m’havia trobat amb aquestes preocupacions, però 
només per part de vells companys de la meva generació i 
algun dirigent polític sorgit de la Transició. Però comp- 
tats amb els dits de la mà, com el malaguanyat Joan Reven- 
tós o els meus amics Miquel Caminal, Marc Carrillo i 
Rafael Ribó, entre altres. 

El to dominant, però, era que la resta de la gent et digués: 
«Encara penses en aquestes coses? Oblida el passat». La 
meva alegria es confirma quan veig, després d’anys de fos- 
cor, que la nostra lluita continua generant els valors irre- 
nunciables de llibertat, de l’accés a la cultura i el coneixement, 
de la igualtat i la solidaritat, de l’alliberament social i nacio- 
nal de Catalunya i de la resta de pobles d’Espanya, de la con- 
figuració d’un estat laic de veritat. No una democràcia 
descafeïnada com ara. Hi ha tantes coses que cal canviar. 
Això fa que reflexioni respecte als canvis que s’han produït 
i que no cal menysprear. Aquests canvis han permès que els 
treballadors tinguin accés a la cultura, cosa totalment impen- 
sable en la meva època, excepte uns primers intents durant 
la República, dels quals jo sóc un exemple. Però crec que 
l’únic exemple a la Pobla de Claramunt. 

Creu que aquests canvis han arribat ara a tots els 
racons de Catalunya, incloent-hi la Pobla? 

No sé si han canviat tant les coses en la vida de la gent a 
la Pobla de Claramunt. Ala meva infància hi havia un Cen- 
tre Republicà on es feien conferències, la gent participava 


políticament, s’hi feia cinema i ball, i es pot dir que bullia 
d’activitat. És el local que avui en diuen l’Ateneu. Hi havia 
també una cooperativa de consum que permetia alleugerir 
les dificultats per arribar a fi de mes de la gent més neces- 
sitada. Hi havia l’escola pública, a la qual vaig assistir, amb 
el meu mestre de primària Emili Viguera. Avui no hi ha Cen- 
tre Republicà, tampoc Casino de dretes, ni tampoc coope- 
rativa, és a dir, en el meu concepte, encara es deixa sentir la 
influència del pas del franquisme a la vida social i política 
dels pobles de Catalunya. 

Als vuitanta-quatre anys, com veu el futur? 

Seguir tenint fites és per mi molt important. Això vol 
dir que no es poden perdre les esperances d’una societat 
millor. Aquest és el meu punt de vista. La cosa més fàcil 
és renunciar. 

Avui, que jo sàpiga, del PSUC a Mèxic només en queden 
dos companys. Un és en Jordi Cases, que va venir aquí com 
a fill de família. El seu pare era d’Esquerra Republicana, 
però ell es va fer de la JSU aquí a Mèxic. L’altre és un tal 
Solsona que va ser un anarquista i es va passar al PSUC 
durant la Guerra Civil. Té 93 o 94 anys. Són els dos únics 
que queden, i jo. □ 

Anna Pi i Murugó 

NOTES 

1 . En honor a Jaume Graells, membre de les JSU 
de Catalunya que va morir el 18 de juliol en un 
assalt de les tropes contra el CADCI. 

2 . Fou qui assassinà a Lleó Trotski, seguint una 
ordre signada personalment por Stalin, el 21 d’a- 
gost de 1940 a la casa de Coyoacàn (Mèxic) on 
vivia exiliat. 

3 . Títol de Mestre Provisional de Primer Ense- 
nyament de la Generalitat de Catalunya, ja que 
no havia fet la carrera, i només tenia fins al cin- 
què any de batxillerat. 

4. «Sempre he lluitat pel que he cregut correc- 
te... Josep Farreras, exili i memòria», entrevis- 
ta de Marta Batrolí i Romeu, Revista d’Igualada, 
abril 2004. 

5 . A Cuba, Puerto Rico i la República Domini- 
cana s’utilitza aquesta paraula per anomenar el 
poble, el veïnat o la plaça. 

6. Explotació on es conrea i es mol la canya i 
s’obté el sucre. 

7 . Rafael Leónidas Trujillo Molina, dictador de 
la República Dominicana de 1930 a 1961. 

8 . Gachupín és el nom amb què a Mèxic s’ano- 
mena de manera despectiva els espanyols que 
viuen al país. 

9. L’Orfeó Català de Mèxic va ser fundat l’any 
1906 per un grup de paletes catalans que havien 
treballat en la reconstrucció, de resultes del terra- 
trèmol, de la ciutat nord-americana de San Fran- 
cisco. L’arribada dels exiliats catalans (1939-1945) 


marca l’inici de l’època més brillant de la vida 
de l’Orfeó pel que fa a la quantitat de socis i a 
les activitats de tota mena. És l’època de moltes 
publicacions en català (Full Català, Quaderns de 
l’exili, Pont Blau, Xaloc, Lletres, La Nostra Revis- 
ta, Butlletí de l’Orfeó, Revista de l’Orfeó, El 
Poble Català, La Nostra Revista, etc.), amb les 
col·laboracions de Joan Sales, Josep M. Amet- 
lla, Pere Calders, Lluís Ferran de Pol, Vicenç 
Riera Llorca, Agustí Cabruja, Raimon Galí, Josep 
M. Miquel i Vergés, Avel·lí Artís Gener, Ernest 
Guasp i Garcia i Enric Fernàndez-Gual. Per a 
més informació, vegeu http://www.orfeocatala. 
com/catala/cathome.htm. 

10. Josep Carner i Puig-Oriol va néixer a Bar- 
celona el 1884 i morí a Brussel·les el 1970. Va 
residir a Mèxic des de 1939 a 1945 i allí desple- 
gà una forta activitat cultural i com escriptor i 
traductor. 

11. Josep Maria Francès i Ladrón de Cegama 
(Lleida, 1891 - Mèxic, 1966), va ser novel·lista, 
contista i periodista. Col·laborador de La Nau i 
La Humanitat, publicà les novel·les La rossa de 
mal pèl (1929), ambientada en els barris baixos 
de Barcelona, La guerra dels sants, on literatu- 
ritza la conflictivitat social dels anys vint, i Retorn 
al sol, fantasia en la línia de la ciència-ficció. 
Exiliat a Mèxic, col·laborà en La Nostra Revis- 
ta, La Nova Revista i Orfeó Català i va treballar 
en feines editorials. Publicà la seva obra més 
interessant, Memorias de un cero a la izquierda 


(1962), on mostra un panorama de l’ambient lite- 
rari català de principis de segle. 

12. Organització juvenil constituïda el juny del 
1936, en el marc del procés de creació del PSUC, 
per les Joventuts Socialistes de Catalunya i les 
joventuts del Partit Comunista de Catalunya i de 
la Federació Catalana del PSOE. Informació a 
http://www.buxaweb.eom/historia/vocabulari/j.htm 
#Joventuts%20Socialistes%20Unificades%20de% 
20Catalunya%20 (JSUC). 

13. El 15 de desembre de 1955 l’Espanya fran- 
quista ingressà a les Nacions Unides. 

14. Vicente Lombardo Toledano (Teziutlàn, Pue- 
bla, 1894 - Mèxic D.F., 1968), mestre, antropò- 
leg, filòsof, periodista i polític. Dirigent obrer, 
fou fundador i secretari general de la Confede- 
ración de Trabajadores de México (CTM). Va ser 
candidat a la presidència de Mèxic el 1952. 

15 . Membre del Comitè Central del PSUC. El 
1962 retornà a Barcelona, on es va llicenciar com 
a advocat i va obrir un despatx. 

16 . Josep Muni i Sala (Calonge de Mar, Baix 
Empordà, 1903 - Ivry-sur-Seine, França, 1991) 
va ser membre del PSUC des de la seva creació 
(1936) i durant la Guerra Civil fou president del 
Sindicat de Banca i Borsa de Barcelona, comis- 
sari de Banca de la Generalitat de Catalunya i 
regidor de l’Ajuntament de Barcelona. El 1939 
s’exilià a Franca, on va ser membre del Comitè 
Central del PSUC, i marxà a Mèxic, on dirigí la 
revista del partit Catalunya. 


